天問
作者：王義山
朝代：宋

paragraphs: 鴻冥未判初，動靜根已互。
陰陽無停機，一闔一闢戶。
太虛本塊氣，無形何八柱。
四時自爾行，列星自爾布。
吾聞女媧氏，曾把五色補。
補處絕無痕，亦有未補處。
日無息不運，何處獨陰霧。
有龍銜燭照，終日燒不住。
玉川子有言，日月作眼行。
應不外幽獨，同此雙眼睛。
彼何地而暗，乃假燭以明。
亦有無燭地，暗塞幽冥冥。
吾不解其故，蒼蒼徒具形。
試喚盧仝鬼，爲我叩太清。